
בבית הדין הצבאי לערעורים

בפני:
                               תא"ל     נועה         זומר       –    המשנה לנשיאה
                               אל"ם     מאיר     ויגיסר      –                     שופט                
                               אל"ם  (מיל')  ארז  פורת     –                     שופט 

בעניין:


X/XXXXXXX רס"ר (מיל') ג' נ' – המערער (ע"י ב"כ, רס"ן (מיל') שלמה רכבי)

נ ג ד

התובע הצבאי הראשי – המשיב (ע"י ב"כ, סרן הודיה אביב)



ערעור על פסק דין של בית הדין הצבאי המחוזי במחוז שיפוטי הדרום שניתן בתיק דרום ת"פ 28525-01-25 (אל"ם (מיל') אחסאן חלבי – אב"ד, סא"ל אנסטסיה סורז'נקו – שופטת, רס"ן אפק קרזי  – שופט) ביום 17.5.2026. ערעור ההגנה על הכרעת הדין נמחק. ערעורה על חומרת העונש התקבל.


פ ס ק – ד י ן 

1. המערער, רס"ר (מיל') ג' נ', הורשע, לאחר שמיעת ראיות, בעבירות של מעשה מגונה, לפי סעיף 348(ג) לחוק העונשין, תשל"ז -1977, הטרדה מינית, לפי סעיפים 3(א)(3)+(4)+(6)(ג) לחוק למניעת הטרדה מינית, תשנ"ח - 1998 והתנהגות שאינה הולמת, לפי סעיף 130 לחוק השיפוט הצבאי, תשט"ו - 1955.
2. בית הדין קמא הנכבד השית על המערער, בגין הרשעתו, חמישה חודשי מאסר בפועל בכליאה, לצד עונשי מאסר מותנים והורדה לדרגת טוראי. לנפגעת העבירה נפסקו פיצויים בסך 7,000 ש"ח.
3. תחילה, לא השלימה ההגנה עם הכרעת הדין ואף לא עם גזר הדין. במהלך הדיון בערעור, לאחר שמיעת הערותינו, הודיעה כי היא חוזרת בה מערעורה על הכרעת הדין, והמערער מסר בקולו כי הוא נוטל אחריות מלאה למעשיו והתנצל לפני הנפגעת. במסגרת ערעורה על גזר הדין, עתרה ההגנה להקל ברכיב המאסר בפועל שהושת על המערער ולהורות כי יישא בו בדרך של עבודה צבאית. מכאן הערעור.

פסק דינו של בית הדין קמא
4. נסיבות ביצוען של העבירות פורטו בגזר דינו של בית הדין קמא כדלקמן:

"משלהי חודש יולי 2024 ועד חודש אוגוסט 2024, במספר הזדמנויות, הנחה [המערער] את נפגעת העבירה להצטרף אליו לנסיעה ברכבו, לצורך ביצוע משימות צבאיות, בבסיס 'שדה תימן'. או אז [המערער] היה עוצר במקומות מרוחקים בבסיס ונוגע בה. בעצירות אלה [המערער] התקרב אל פניה של [הנפגעת], ליטף את ירכה הלוך ושוב, ובתוך כך הזיז את ידו בחלק הפנימי של ירכה והתקרב לאיבר מינה. במקביל ניסה [המערער] לפתח עם נפגעת העבירה שיח על מערכות יחסים שלה, אך היא לא הגיבה. לאחר מכן, [המערער] ליטף את פניה ופעמים אחדות ליטף את אוזנה, ואמר משפטים כמו 'איזה אוזן יפה יש לך', 'וואו, איזה יפה את היום', ואף נטל את ידה ואמר לה 'איזה יד יפה'. נפגעת העבירה קפאה בתגובה למעשים, למעט המגע באוזניה שבעקבותיו התרחקה [מהמערער]. המגעים ארכו מספר דקות ו[הנפגעת] מצאה אמתלה לפיה הם נדרשים לחזור ליחידה...
בבסיס 'שדה תימן', בשלהי חודש יולי 2024, [המערער] שאל את נפגעת העבירה אם הסתדרה בחדרה. היא השיבה שמתארגנת למקלחת ובתגובה אמר [המערער] שהוא 'בא'. כשהגיע, נכנס לחדר והתיישב על אחת המיטות. אז, אמר לנפגעת העבירה 'בואי לפה', וללא התראה הושיט את ידו למכנסיה, אחז עם שתי אצבעותיו את מכנסיה וחגורתה ומשך אותה לכיוונו. באופן דומה, [המערער] משך את נפגעת העבירה לכיוונו ביום 17 או 18 בספטמבר 2024, בזמן שהוא ורס"ל גלעד ישבו על ספסל, והיא עמדה בסמוך. באותו המועד, כאשר שוחחו על פעילות יחידתית במלון, [המערער] אמר לנפגעת העבירה 'אל תשכחי בגד ים' וצחק.
בנוסף, משלהי חודש יולי 2024 ועד חודש ספטמבר 2024, בהזדמנויות שונות, כינה [המערער] את נפגעת העבירה 'פילגש' ו'אשתי השנייה' בנוכחות אחרים, והיא צחקה במבוכה. באותם המועדים, כשבחן [המערער] תמונה של חיילת אחרת, אמר: 'וואו, תראו יש לה תחת יותר גדול משל [הנפגעת]' וכן 'היא תיקח את המקום של [הנפגעת]'. נפגעת העבירה הביעה כעס למשמע דבריו ו[המערער] אמר לה 'מה את מקנאה את מתעצבנת שהיא תהיה יותר יפה ממך'.
במועדים שצוינו לעיל, בהזדמנויות שונות, קירב [המערער] את נפגעת העבירה אליו וחיבק אותה, והיא חשה כי איבר מינו זקור. כשניסתה להתרחק, קירב אותה [המערער] אליו בשנית. כשהבינה שלא ישחרר אותה אם לא תיענה לחיבוקו, היא חיבקה אותו בחזרה קצרות, כדי שיניח לה.
לבסוף, במהלך מספר נסיעות משותפות, לבא"פ דרום, לביתה של נפגעת העבירה ול'מחנה נתן', אחז [המערער] בידה, כל פעם למשך מספר דקות. בפעמים בהן הצליחה נפגעת העבירה להשתחרר מהאחיזה שב [המערער] ואחז בידה. בנסיעה למחנה נתן או בחזור משם, שוחחו [המערער] ונפגעת העבירה על חייל שמשרת בגדוד, ונפגעת העבירה אמרה שהיא לא יוצאת איתו כי לא בא לה על אף אחד, ו[המערער] שאל אותה בתגובה אם הייתה יוצאת או שוכבת עמו, והיא השיבה 'מה פתאום! ממש לא, אתה המפקד שלי'; [המערער] אמר לה 'סתם, אני צוחק'".

5. על דעת הצדדים, נקבע מתחם עונש הולם אחד לכל העבירות, שכן הללו בוצעו כלפי אותה נפגעת, במסגרת שירות מילואים ובפרק זמן מתוחם. הודגשה הפגיעה בערכים המוגנים הכלליים, של כבוד האדם, שלמות הגוף, הפרטיות, חופש הרצון והאוטונומיה של הנפגעת, לצד הערכים המוגנים הייחודיים למסגרת הצבאית, ובהם הרעות, האמון בין המשרתים ואמון הציבור בצה"ל. צוין, כי המערער, נגד לוגיסטיקה בשירות מילואים, שהיה מפקדה הישיר של הנפגעת, אשת מילואים גם היא, ניצל את תפקידו, לאורך כל תקופת ההפעלה במילואים, כדי להנחות את הנפגעת להצטרף אליו לנסיעות ברחבי הבסיס, באצטלה של משימות צבאיות, ולבצע בה את מעשיו. גם הגעתו לחדרה, בגפו, מעידה על תכנון, להבדיל מיתר המעשים והאמירות המיניות, שהיו ספונטניים. הנזק שהסבו הדברים לנפגעת הוא משמעותי, והיא מתקשה לשוב למסלול חייה הרגיל ואף אובחנה כסובלת מפוסט טראומה, בעקבות הפגיעה שחוותה. מנגד, צוין כי מעשיו והתבטאויותיו של המערער אינם ברף הגבוה של החומרה (שכן הנגיעות בוצעו ללא הפעלת כוח או התגברות על התנגדות, מעל הבגדים ולא באיברים מוצנעים). בנוסף, אף שמסוכנותו המינית של המערער הוערכה כבינונית-נמוכה, ציינה מעריכת המסוכנות כי המעשים בוצעו על רקע מצבו הנפשי ולא בשל סטייה מינית. המערער אכן אובחן כסובל מתסמונת של פוסט טראומה, על רקע שירות המילואים שביצע (בן 246 ימים, במספר חטיבות קדמיות), והופנה ליחידה לתגובות קרב במשרד הביטחון. מאז חודש פברואר 2026 הוא עובר טיפול פסיכותרפיה בעמותה לטיפול בנפגעי טראומה לאומית.
6. בשים לב למידת הפגיעה בערכים המוגנים, למדיניות הענישה הנהוגה ולהחמרה בענישה בעבירות מין, ומנגד לאור נסיבות הקולה שפורטו, נקבע כי מתחם העונש ההולם נע בין ארבעה לשמונה חודשי מאסר בפועל. צוין, כי סיפו העליון של המתחם גבוה מזה שלו עתרה התביעה הצבאית (שישה חודשים), בשל נסיבות החומרה ובראי מדיניות הענישה.
7. בתוך המתחם, נשקלו עברו הנקי של המערער ומצבו המשפחתי - נשוי ואב לשלושה ילדים קטנים. המערער הוא המפרנס היחיד, שכן רעייתו אינה עובדת בשל מצבו הרפואי של בנם. בעקבות שירות המילואים, נותר בבעלותו של המערער עסק פעיל אחד בלבד, מתוך ארבעה. הכנסותיו מצומצמות, ומצבה הכלכלי של המשפחה מורכב. עוד נשקלו סיכויי השיקום של המערער, לאור טיפול ייעודי לעברייני מין שבו החל, ובו הספיק להעמיק באירועים ובנסיבות התרחשותם - עד שנאלץ להפסיקו, בשל המצוקה הכלכלית. צוין, כי המערער אינו זכאי להקלה הניתנת למי שנוטל אחריות על מעשיו, שכן לא עשה זאת, גם לא לאחר הכרעת הדין, בפני מעריכת המסוכנות המינית או עורכת התסקיר לעונש. לכך מתווספים שיקולי ההרתעה, במישור הרבים והיחיד, לנוכח מסוכנותו המינית, שהוערכה כאמור כבינונית-נמוכה. לבסוף, נדחתה הטענה כי עקב מחדלי חקירה, יש להפחית בעונשו.
8. לאור כלל האמור, הועמד עונשו של המערער בחלקו התחתון של מתחם העונש ההולם, אף שלא בתחתיתו ממש. נקבע, כי אין מקום להורות כי יישא את עונש המאסר בפועל בדרך של עבודה צבאית, על אף הפגיעה במשפחתו וברצף הטיפול - בשל משקל הבכורה הניתן לעקרון ההלימה, ולאור שיקולי ההרתעה המובהקים והנזק החמור שנגרם לנפגעת העבירה.
9. על המערער נגזרו אפוא חמישה חודשי מאסר בפועל, בכליאה, לצד מאסרים מותנים והורדה לדרגת טוראי. בהתחשב בפגיעה הקשה במצבה הנפשי, הועמד סכום הפיצוי לנפגעת על 7,000 ש"ח.

ערעור ההגנה
10. לשיטתה של ההגנה, מתחם העונש ההולם שנקבע (בין ארבעה לשמונה חודשי מאסר בפועל), העולה, ברף העליון שלו, אף על זה שלו עתרה התביעה בטיעוניה (בין ארבעה לששה חודשים) - מחמיר עם המערער, בהיותו מבוסס על מקרים חמורים יותר של ריבוי מתלוננות, מגע באיברי גוף מוצנעים או מתחת לבגדים, או מגע חרף התנגדות אקטיבית. נטען, כי המעשים החמורים יותר שבהם הורשע המערער הסתיימו כבר באמצע תקופת ההפעלה בשירות המילואים ואף לא נמשכו ברצף אחד לאורכה. ראוי היה גם, לדעת ההגנה, להתחשב בהקשר זה ביתר שאת בתקופה הכוללת ששירת המערער בשירות המילואים, בת מאות ימים, ובזיקה בין מצבו הנפשי לביצוען של העבירות, כפי שנקבעה על ידי מעריכת המסוכנות המינית ועורכת התסקיר לעונש, מבלי שהתביעה ביקשה לחקור אותן על חוות דעתן. לא היה מקום, לפי הנטען, לאבחן לקולה את עניינו של סרן יסיה (ע/18,16/23 סרן יסיה נ' התובע הצבאי הראשי (2023)), שם הושת מאסר בפועל, בדרך של עבודה צבאית, למשך 100 ימים, שכן בנדון שם, התנגדה אחת הנפגעות באופן אקטיבי למגע בה, והמערער אף חשף את גופו ונותר בתחתוניו לפני נפגעת נוספת וחברתה. הוטעם, כי לא ניתן גם לקבוע, לאור ממצאי העובדה בהכרעת הדין, כי מעשיו של המערער כאן היו רבים יותר מאלה של סרן יסיה. ההגנה עתרה אפוא להקל במתחם העונש ההולם, כך שינוע בין שניים לשישה חודשי מאסר בפועל, שאותם ניתן לשאת בדרך של עבודה צבאית.
11. אשר למידת העונש, הודגש כי גורמי המקצוע התרשמו מפוטנציאל ומוטיבציה לשיקום. היות שהמערער נאלץ להפסיק את ההליך הטיפולי, עקב מצוקתו הכלכלית (המשפחה, המונה חמש נפשות, מתפרנסת בקושי רב מעבודתו, עד כדי צמצום במוצרי מזון) - ראוי היה, כפי שהמליצה עורכת התסקיר לעונש, להקל עימו, כדי לאפשר לו לשקם את מצבו הכלכלי ולשוב בהקדם למסלול הטיפולי. הוטעם, כי מעריכת המסוכנות המינית התרשמה גם היא ממוטיבציה לטיפול ומההרתעה המשמעותית עקב ההליך המשפטי - ומכאן, לפי הנטען, האיזון המידתי בין שיקולי הענישה השונים מחייב למקום את עונשו של המערער בתחתית המתחם, ולאפשר את נשיאת המאסר בפועל בדרך של עבודה צבאית. 
12. לבסוף, ביקשה ההגנה לתת משקל גם לחזרתו של המערער מן הערעור על הכרעת הדין, ולהתנצלותו בפני הנפגעת במעמד הדיון בערעור, באופן המשלים את נטילת האחריות החלקית שבוטאה עד כה בפני גורמי האבחון והטיפול.

תשובת התביעה
13. התביעה סמכה ידיה על גזר דינו של בית הדין קמא. הודגש הנזק שנגרם לנפגעת העבירה, אשר אובחנה כסובלת מתסמונת פוסט טראומטית בעקבות הפגיעה שחוותה, מצד מפקדה, בשירות המילואים, במשך שלושה חודשים. הודגש, כי תסמיני הפוסט טראומה שמהם סובל המערער (ושאין מחלוקת כי כיום הוא מטופל בגינם) הופיעו אצלו, כעולה מחוות הדעת הפסיכיאטרית שהוגשה, רק לאחר שירות המילואים, כך שיש לתת משקל נמוך להערתה של מעריכת המסוכנות, בדבר זיקה בין מצבו הנפשי לבין ביצוע העבירות. עוד נטען, כי נטילת האחריות המאוחרת אינה מלאה, כך שאין מקום להקל בעונשו של המערער, או להורות כי יישא אותו בדרך של עבודה צבאית. 
14. הנפגעת ביקשה גם היא לומר לנו, כי התנצלותו בדיעבד של המערער, בעקבות הערותינו בנוגע לסיכויי קבלת ערעורו על הכרעת הדין, לא תשנה את הפגיעה שחוותה, בזמן אמת.

דיון והכרעה
15. כבר נפסק, כי "יש ליתן משקל נכבד לשיקולים של גמול והרתעה בגזירת דינם של עברייני המין, וכי 'החברה לא תשלים עם פגיעה חמורה בגופן ובנפשן של נפגעות עבירות מין ואלימות ותוקיע מעשים אלו, בין היתר, באמצעות עונשים חמורים'... עונשים חמורים כאמור נדרשים, אפוא, על מנת להלום את חומרת מעשה העבירה ואת נסיבותיו; להרתיע את היחיד והרבים מפני ביצוע עבירות מין; לבטא הכרה בפגיעה העצומה בגופם ובנפשם של נפגעי העבירה; ולגנות את מי שרואה באדם אחר ככלי לסיפוק צרכיו" (ע"פ 6443/23 פלוני נ' מדינת ישראל, פסקה 26 (9.12.2025)). ואמנם, "כלל חשוב נוסף לפיו אנו מצווים לפסוק ממקד את זרקורנו במצבה של נפגעת העבירה. כלל זה נגזר מעיקרון ההלימה שנבחר על ידי המחוקק לעיצוב דרכי ענישתם של עבריינים" (ע"פ 6111/23 פלוני נ' מדינת ישראל, פסקה 37 (22.2.2024); ע"פ 4267/24 פלוני נ' מדינת ישראל, פסקה 17 (15.12.2025); ע/58/24 טור' תורג'מן נ' ‏התובע הצבאי הראשי, פסקה 19 (2024)). בענייננו, הנזק - המוכח - שנגרם לנפגעת העבירה, אשר אובחנה כסובלת מפוסט טראומה, על התסמינים הנלווים לכך, שהשפיעו על כלל ההיבטים בחייה - מדבר בעד עצמו.
16. נסיבה זו, הקשורה בביצוע העבירה (סעיף 40ט(א)(4) לחוק העונשין) היא לוז האבחנה, לחומרה, מעניינו של סרן יסיה הנ"ל, בהינתן הפגיעה הדומה בערכים המוגנים הכלליים, לצד הפגיעה בערכים המוגנים הייחודיים למערכת הצבאית, ובראשם ערך הרעות, האמון החייב לשרור בין המשרתים ואמון הציבור בצה"ל (ראו, מיני רבים, ע"פ 75624-02-26 סמ"ר (מיל') אבו סעדה נ' התובע הצבאי הראשי, פסקה 12, והאסמכתאות שם (2026)). להגנה על ערכים אלה "חשיבות רבה גם כאשר עסקינן בעבירות מין שבוצעו בין משרתי מילואים, ודאי בשעת מלחמה, שבמהלכה, הפכה המסגרת הצבאית ל'בית' עבורם. חובתו של צה"ל להגן על שלומה ועל כבודה של נפגעת העבירה, שמילאה את תפקידה בשירות מילואים על פי צו, ומתוך רצון לתרום ולסייע למדינה בשעתה הקשה" (ע/53/24 רס"ל (מיל') פרץ נ' התובע הצבאי הראשי, פסקה 32. ההדגשה הוספה (2024); ראו גם ע"פ 28536-02-25 רס"ל בדלוב נ' התובע הצבאי הראשי, פסקה 19 והאסמכתאות שם (2025)). מעמדו הפיקודי של המערער ביחס לנפגעת, וניצולו לביצוע העבירות, הוא המחמיר את עניינו לעומת מתחם העונש ההולם (בין חודשיים לשישה חודשי מאסר בפועל), שנקבע, ביחס לחייל שאינו מפקד, בעבירות דומות של מעשים מגונים והטרדה מינית (ע"פ 9109-01-25 סמל אסייג נ' התובע הצבאי הראשי, פסקה 72 (2025)).
17. בנסיבות אלה, לא מצאנו להתערב במתחם העונש ההולם שקבע בית הדין, גם בראי הקשר המסוים, שעליו הצביעה מעריכת המסוכנות המינית, בין מצבו הנפשי של המערער, לאחר למעלה מ-200 ימי מילואים שבמהלכם נחשף למציאות קשה, מסוכנת ומורכבת, לבין ביצוען של העבירות (יצוין, כי גם לפי האמור בהערכת המסוכנות, אין מדובר בגורם בלעדי למעשים). כפי שנפסק, "הקלה מופרזת בעונשו של מי שביצע עבירה בשל פגם במצבו הנפשי, שלא איין את יכולותיו הקוגניטיביות והרצוניות, עשוי[ה] ליצור מדרון חלקלק, שיפגע באפקטיביות של המשפט הפלילי כגורם מרתיע ומחנך, ייצור מסכת אין-סופית של התדיינות, יכרסם בתחושות הצדק של קורבנות העבירה ומשפחותיהם, ועשוי לפגוע באמון הציבור במערכת" (ע"פ 9369/07 מיקל נ' מדינת ישראל, פסקה 6 לפסק דינה של כב' השופטת ארבל (4.6.2009); ע/61/13 רס"ן קבלו נ' התובע הצבאי הראשי, פסקאות 27 ו-30 (2016). ראו והשוו ע"פ 30264-05-26 רס"ן (מיל') ג' ל' נ' התובע הצבאי הראשי, פסקאות 38-37 (2026)).
18. עם זאת, ואף שלא מצאנו להקל במידת עונשו של המערער בתוך המתחם, בראי הערכת מסוכנותו המינית כבינונית-נמוכה, על השלכות הדבר בהיבטי ההרתעה - ראינו להורות כי יישא בעונש בדרך של עבודה צבאית, מן הנימוקים שלהלן. 
19. כמפורט לעיל, בשלב הערעור, חזר בו המערער מן הערעור על הכרעת הדין, והתנצל בפני הנפגעת, בדברים כנים ואותנטיים. כפי שנמסר, החל, עוד לפני הדיון בערעור ולפני המועד שנקבע לכך, בתשלום הפיצויים לנפגעת. בנתונים אלה, כפי שנפסק, "יש כדי ללמד על קבלת אחריות מסוימת מצד המשיב, גם אם באיחור, על מעשיו" (עפה"ג 34548-03-25 ח'טיב נ' מדינת ישראל, פסקאות 52, 55 (2.9.2026)). ערים אנו לכאבה של הנפגעת, ומחזקים את ידיה, לעלות במהרה על דרך של שיקום וריפוי. ואמנם, "אף אם כבר הורשע הנאשם, חרף הכחשתו את המיוחס לו, אין להקל ראש בהצהרה מאוחרת מצדו, קבל עם ועדה, כי מלכתחילה היו דבריה של המתלוננת - אמת; כי לא העלילה עלילות, לא בדתה בדיות, ומעשיו שלו הם שהביאו בדין להרשעתו" (ע"פ 4095/18 פלוני נ' מדינת ישראל, פסקה 16 (29.12.2020); ע"פ 56322-12-25 רס"ם (מיל') אוסיפוב נ' התובע הצבאי הראשי, פסקה 22 (2026)). 
20. בנסיבות אלה, ראינו לתת משקל נוסף לקולה לעברו הנקי של המערער, ולתסמונת הפוסט טראומה שעימה אובחן, ובגינה הוא מטופל, בעקבות שירות המילואים הממושך שלו במלחמת התקומה (ראו, בדומה, ע"פ 34802-01-26 סמ"ר אוחיון נ' התובע הצבאי הראשי, פסקה 21 (2026)). בייחוד, התחשבנו בפגיעה הקשה במשפחתו של המערער (סעיף 40יא(2) לחוק העונשין), ככל שיושת עליו מאסר בפועל בדרך של כליאה - שכן המערער הוא המפרנס היחיד של רעייתו ושלושת ילדיו הקטנים, כבעל עסק שהכנסותיו הצטמצמו עד מאוד, עקב שירות המילואים הממושך. 
21. אכן, אילולא נטל המערער אחריות והתנצל, ואילולא השלכותיו של שירות המילואים שלו, במישור הנפשי והכלכלי - נסיבות המייחדות את עניינו ממקרים אחרים - לא היינו מהססים לדחות את ערעורו על חומרת העונש ועל אופן נשיאתו. 

סוף דבר
22. ערעור ההגנה על הכרעת הדין נמחק. ערעורה על חומרת העונש מתקבל, במובן זה שהמערער יישא בעונש המאסר בפועל שהושת עליו, בן חמישה חודשים, בדרך של עבודה צבאית, בתנאים שקבעה לכך רמ"ד שיקום במקמצ"ר בחוות דעתה. אין שינוי ביתר רכיבי הענישה או ברכיב הפיצויים.
23. המערער יתייצב לריצוי עונשו במשרדה של רמ"ד שיקום במקמצ"ר, ביום 11 באוקטובר 2026, עד השעה 10:00. 

ניתן והודע היום, ה בתשרי התשפ"ז, 16 בספטמבר 2026, בפומבי ובמעמד הצדדים. 

 
______________	                       ______________	                         ____________
          שופט 	                                    המשנה לנשיאה		    	                            שופט

